**Seletuskiri alkoholi-, tubaka-, kütuse- ja elektriaktsiisi seaduse ja käibemaksuseaduse muutmise seaduse eelnõule**

1. **Sissejuhatus**
	1. **Sisukokkuvõte**

Käesoleva eelnõuga muudetakse alkoholi-, tubaka-, kütuse- ja elektriaktsiisi seadust (edaspidi *aktsiisiseadus*) ja käibemaksuseadust, et vähendada elanikele ning ettevõtetele energiahindade järsust kasvust tekitatud hinnašokki. Energia jaehinna alla surumine aitab kaasa elanike toimetuleku ning ostujõu säilimisele, hoiab meie ettevõtete konkurentsivõimet ning vähendab tööpuuduse kasvu.

**1.2 Eelnõu ettevalmistajad**

Eelnõu on ette valmistatud Eesti Konservatiivse Rahvaerakonna fraktsiooni saadikute poolt.

1. **Seaduse eesmärk**

Energiakandjate aktsiisimäärade ja sellega koos toimuva käibemaksu määra langetamise eesmärk on vähendada eesti tarbijatele ja ettevõtetele energiahindade tõusust tingitud ostujõu langust ja ettevõtete konkurentsivõime vähenemist. Samuti on maksualanduste eesmärk stabiliseerida tööturgu. Suurte hinnatõusude tagajärjel on ennustatav toodete ja teenuste järsk hinnatõus, mis vähendab tarbimist. Ettevõtetele tähendab korraga toimuv sisendhindade hüppeline kasv ja samal ajal vähenev müügikäive survet leida kokkuhoidu tööjõu arvelt, teisisõnu, asuda töötajaid koondama. Maksualandused toetavad seega ettevõtteid ja aitavad säilitada töökohti, stabiliseerides nii tööturgu.

**3. Eelnõu sisu ja võrdlev analüüs**

Eelnõu koosneb kolmest paragrahvist. Esimeses paragrahvis sätestatakse kütuste aktsiisimäärade muudatused ja teises paragrahvis sätestatakse käibemaksumäärade muutused ning laiendatakse käibemaksu soodusmäära kütustele. Kolmandas paragrahvis sätestatakse seaduse jõustumise tähtpäev.

**Eelnõu § 1 punktidega 1-11** vähendatakse bensiini, diisli, gaasi ja kütteõlide aktsiisimäärasid Euroopa Liidu miinimummääradeni. **Eelnõu § 2 punktidega 1-2** sätestatakse käibemaksu uueks soodusmääraks senise 9 protsendi asemel 5 protsenti ning lisatakse soodusmääraga käibemaksuga maksustatavate kaupade nimekirja aktsiisimääraga maksustatavad kütused.

Kavandatav regulatsioon on kooskõlas põhiseadusega. Aktsiisimäärade vähendamine mõjub ettevõtjate tegevusele positiivselt, sest annab võimaluse aktsiisi langetamise arvelt vähendada kütuste hindu. Eesti ettevõtjate konkurentsivõime võrreldes peamiste kaubanduspartneritega paraneb. Samuti paraneb eesti inimeste toimetulek ning suhteline ostujõud.

**3. Eelnõu terminoloogia**

Eelnõu ei sisalda uusi termineid.

**5. Eelnõu vastavus Euroopa Liidu õigusele**

Kütuste aktsiisimäärad on kooskõlas Euroopa Liidu aktsiisi alammääradega, mis on sätestatud nõukogu direktiivis 2003/96.

**6. Seaduse mõjud**

**Kavandatav muudatus:** kütuse aktsiisimäärade vähendamine, käibemaksu soodusmäära alandamine ja soodusmäära laiendamine

**Kaasnev mõju:** mõju majandusele, inimeste toimetulekule ja ostujõule

**Sihtrühm:** kütuse käitlejad, tarbijad

**Mõju ulatus:** Eelnõu rakendamisel muutub Eestis nii mootorikütus, samuti kodusoe oluliselt soodsamaks, vähendades inimeste sundkulutusi. Samuti leevendab see oluliselt ettevõtete kulusid, eriti märkimisväärne on mõju tootmisettevõtetes.

**Mõju olulisus**: Mõju majandusele tervikuna on väga oluline, aidates kõiki tarbijagruppe, samuti ettevõtlust ja tootmist. Mõju on ka regionaalne, kuna hõredalt asustatud piirkondades on kulud transpordile suuremad, samuti on mõju oluline toiduainetööstusele ja -tootmisele, mis on valdavalt maapiirkondades.

**Ebasoovitavate mõjude risk:** Muudatuse tulemusena langeb nii käibemaksu kui aktsiisitulu. Samuti ei pruugi hinnalangus olla märkimisväärne, kui tootjad, maaletoojad ja jaemüüjad ei vähenda hindasid.

**Mõju sihtgrupi halduskoormusele**: muudatus ei mõjuta halduskoormust.

**7. Rakendusaktid**

Eelnõu ei too kaasa rakendusaktide väljatöötamist ja muutmist.

**8. Seaduse jõustumine**

Seaduse jõustumise kuupäev on 2025 aasta 1. august.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Algatab Eesti Konservatiivse Rahvaerakonna fraktsioon 12.03.2025

Martin Helme
Eesti Konservatiivse Rahvaerakonna fraktsiooni esimees